[Video] Bryan Habana: ‘Ek is nie dood nie’Bryan Habana (Foto: Facebook) Die Suid-Afrikaanse Springbokspeler Bryan Habana het Donderdag in ŉ video op sosiale media gerugte dat hy dood is ŉ nekslag toegedien. Talle gerugte dat die rugbyspeler dood is, doen sedert Donderdagoggend die ronde op sosiale media nadat die webwerf Houston Chronicle berig het hy is in Parys, Frankryk, doodgeskiet. In die berig word aangevoer dat Habana die slagoffer van ŉ gewapende rooftog was en tydens ŉ struweling met rowers doodgeskiet is. Die rugbyspeler het hom egter tot sosiale media gewend om dié “ongelooflike ontstellende gerug” te ontken. “Daar is ŉ valse storie of gerug wat die ronde doen wat sê dat ek vermoor is. Soos julle kan sien is ek heeltemal oukei en gesond terwyl ek die suide van Frankryk terdeë geniet,” het hy in die video gesê. “Dit is ongelooflik ontstellend dat mense sulke gerugte kan uitdink wat so ŉ groot impak op iemand se lewe kan hê. Dankie vir almal wat bekommerd was, maar op die oomblik is alles piekfyn.” Habana is tans in Frankryk en speel vir Franse klub Toulon. Hy sal na verwagting volgende maand terug wees in Suid-Afrika. I'm all good ?? pic.twitter.com/c4eTc6mL7H — Bryan Habana (@BryanHabana) May 4, 2017